ระเบียบ ก.บ.ศป. ว่าด้วยเงินค่าธรรมเนียม เงินค่าปรับ และเงินกลาง พ.ศ. 2562
ระเบียบ
ก.บ.ศป.
ว่าด้วยเงินค่าธรรมเนียม
เงินค่าปรับ และเงินกลาง
พ.ศ.
๒๕๖๒
 

โดยที่เป็นการสมควรมีระเบียบว่าด้วยเงินค่าธรรมเนียม
เงินค่าปรับ และเงินกลาง

อาศัยอำนาจตามความในมาตรา ๔๑/๘ (๖)
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง
(ฉบับที่ ๙) พ.ศ. ๒๕๖๐ ก.บ.ศป. จึงออกระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบ ก.บ.ศป. ว่าด้วยเงินค่าธรรมเนียม เงินค่าปรับ และเงินกลาง
พ.ศ. ๒๕๖๒

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ บรรดาระเบียบ ข้อบังคับ
หรือคำสั่งอื่นใดในส่วนที่มีกำหนดไว้แล้วในระเบียบนี้ หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔ ในระเบียบนี้
ศาล
หมายความว่า ศาลปกครองหรือตุลาการศาลปกครอง
เลขาธิการ
หมายความว่า เลขาธิการสำนักงานศาลปกครอง
เจ้าหน้าที่การเงิน
หมายความว่า
ข้าราชการฝ่ายศาลปกครองซึ่งได้รับมอบหมายหรือแต่งตั้งตามระเบียบนี้ให้ปฏิบัติงานด้านการเงินและบัญชี
เงินค่าธรรมเนียม
หมายความว่า เงินค่าธรรมเนียมศาลในการฟ้องคดีหรือการอุทธรณ์ หรือเงินค่าธรรมเนียมในการบังคับคดีตามคำพิพากษาหรือคำสั่งของศาล
เงินค่าปรับ
หมายความว่า
เงินค่าปรับที่ศาลสั่งลงโทษหรือสั่งปรับตามพระราชบัญญัติจัดตั้งศาลปกครองและวิธีพิจารณาคดีปกครอง
พ.ศ. ๒๕๔๒
เงินกลาง
หมายความว่า เงินที่คู่กรณีหรือผู้ที่เกี่ยวข้องนำมาวางศาลเพื่อชำระให้แก่คู่กรณีอีกฝ่ายหนึ่ง
หรือนำมาวางศาลตามบทบัญญัติของกฎหมาย
และให้หมายความรวมถึงเงินที่ได้จากการบังคับคดีเพื่อชำระให้แก่คู่กรณีตามคำพิพากษาหรือคำสั่งของศาล
ข้อมูลอิเล็กทรอนิกส์
หมายความว่า ข้อความที่ได้สร้าง ส่ง รับ เก็บรักษา หรือประมวลผลด้วยวิธีการทางอิเล็กทรอนิกส์
เช่น วิธีการแลกเปลี่ยนข้อมูลทางอิเล็กทรอนิกส์ ไปรษณีย์อิเล็กทรอนิกส์
หรือสื่อดิจิทัลอื่นใด
ลายมือชื่ออิเล็กทรอนิกส์
หมายความว่า อักษร อักขระ ตัวเลข เสียงหรือสัญลักษณ์อื่นใดที่สร้างขึ้นให้อยู่ในรูปแบบอิเล็กทรอนิกส์ซึ่งนำมาใช้ประกอบกับข้อมูลอิเล็กทรอนิกส์
เพื่อแสดงความสัมพันธ์ระหว่างบุคคลกับข้อมูลอิเล็กทรอนิกส์
โดยมีวัตถุประสงค์เพื่อระบุตัวบุคคลผู้เป็นเจ้าของลายมือชื่ออิเล็กทรอนิกส์ที่เกี่ยวข้องกับข้อมูลอิเล็กทรอนิกส์นั้น
และเพื่อแสดงว่าบุคคลดังกล่าวยอมรับข้อความในข้อมูลอิเล็กทรอนิกส์นั้น

ข้อ ๕ หลักเกณฑ์และวิธีปฏิบัติเกี่ยวกับการรับเงินและการคืนเงินที่มิได้กำหนดไว้ในระเบียบนี้
ให้ปฏิบัติตามระเบียบเกี่ยวกับการงบประมาณ การเงิน และทรัพย์สิน
รวมทั้งการพัสดุของสำนักงานศาลปกครองโดยอนุโลม

ข้อ ๖ ในกรณีที่มีปัญหาเกี่ยวกับการปฏิบัติตามระเบียบนี้
ให้ ก.บ.ศป. เป็นผู้วินิจฉัย คำวินิจฉัยนั้นให้เป็นที่สุด

ข้อ ๗ ให้เลขาธิการรักษาการให้เป็นไปตามระเบียบนี้
และให้มีอำนาจออกประกาศ คำสั่ง หรือหลักเกณฑ์เพื่อปฏิบัติให้เป็นไปตามระเบียบนี้

หมวด
๑
การรับเงิน
 

ข้อ ๘ ให้สำนักบริหารการเงินและต้นทุนเป็นหน่วยงานรับเงินค่าธรรมเนียม
เงินค่าปรับ หรือเงินกลาง ในคดีของศาลปกครองสูงสุดและศาลปกครองกลาง
และให้สำนักงานศาลปกครองในภูมิภาค เป็นหน่วยงานรับเงินค่าธรรมเนียม เงินค่าปรับ
หรือเงินกลาง ในคดีของศาลปกครองในภูมิภาค
เมื่อได้รับเงินตามวรรคหนึ่งแล้ว
ให้เจ้าหน้าที่การเงินออกใบรับเงินไว้เป็นหลักฐานสี่ฉบับ ประกอบด้วยต้นฉบับและสำเนาสามฉบับ
โดยต้นฉบับมอบให้ผู้นำเงินมาชำระ สำเนาฉบับที่หนึ่งเก็บไว้ในสำนวนคดี สำเนาฉบับที่สองมอบให้เจ้าหน้าที่การเงินใช้เป็นหลักฐานในการบันทึกบัญชี
และสำเนาฉบับที่สามติดไว้ในเล่มเพื่อการตรวจสอบ
ใบรับเงินค่าธรรมเนียม
เงินค่าปรับ และเงินกลาง ให้เป็นไปตามแบบที่เลขาธิการกำหนด

ข้อ ๙ ใบรับเงินสำหรับการรับเงินค่าธรรมเนียม
เงินค่าปรับ หรือเงินกลาง ทางระบบงานคดีปกครองอิเล็กทรอนิกส์
ให้เจ้าหน้าที่การเงินออกใบรับเงินในรูปแบบข้อมูลอิเล็กทรอนิกส์และลงลายมือชื่ออิเล็กทรอนิกส์ตามแบบที่เลขาธิการกำหนด
และให้ถือเป็นใบรับเงินในราชการศาลปกครอง
ทั้งนี้ ผู้รับเงินหรือเจ้าหน้าที่ที่เกี่ยวข้องสามารถเข้าตรวจสอบและพิมพ์ใบรับเงินเพื่อเป็นหลักฐานได้
ใบรับเงินตามวรรคหนึ่งต้องมีปีงบประมาณกำกับและให้มีเลขที่เรียงกันไปในปีหนึ่ง
ๆ เมื่อขึ้นปีงบประมาณใหม่ระบบจะกำหนดปีงบประมาณใหม่และเลขที่ใหม่
สำหรับลำดับที่ให้เรียงลำดับกันไปในวันหนึ่ง ๆ

ข้อ ๑๐
การรับชำระเงินค่าธรรมเนียม
เงินค่าปรับ และเงินกลาง ให้รับชำระด้วยวิธีการตามที่กำหนดในข้อ ๓๔
แห่งระเบียบของที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครอง
พ.ศ. ๒๕๔๓
ค่าธรรมเนียมหรือค่าใช้จ่ายอย่างอื่นในการเรียกเก็บเงินตามวิธีการตามวรรคหนึ่งและวรรคสอง
ให้ผู้มีหน้าที่ต้องชำระเงินดังกล่าวเป็นผู้รับภาระ

ข้อ ๑๑
ให้สำนักบริหารการเงินและต้นทุนหรือสำนักงานศาลปกครองในภูมิภาค
แล้วแต่กรณี ดำเนินการ ดังต่อไปนี้
(๑)
เปิดบัญชีเงินฝากธนาคารโดยใช้ชื่อบัญชี
เงินค่าธรรมเนียมและเงินค่าปรับของสำนักงานศาล (ระบุชื่อ) กับธนาคารซึ่งเป็นรัฐวิสาหกิจ
จำนวนสองบัญชี คือ บัญชีประเภทเผื่อเรียกหรือออมทรัพย์ และบัญชีประเภทกระแสรายวัน
(๒)
เปิดบัญชีเงินฝากธนาคารโดยใช้ชื่อบัญชี เงินกลางของ (ระบุชื่อ)
กับธนาคารซึ่งเป็นรัฐวิสาหกิจ จำนวนสองบัญชี คือ บัญชีประเภทเผื่อเรียกหรือออมทรัพย์
และบัญชีประเภทกระแสรายวัน
การดำเนินการตาม
(๑) และ (๒) ให้ตกลงเงื่อนไขกับธนาคารว่า สำนักบริหารการเงินและต้นทุนหรือสำนักงานศาลปกครองในภูมิภาค
แล้วแต่กรณี จะฝากเงินเข้าบัญชีประเภทเผื่อเรียกหรือออมทรัพย์ แต่จะถอนเงินผ่านบัญชีประเภทกระแสรายวัน

ข้อ ๑๒
ให้สำนักบริหารการเงินและต้นทุนหรือสำนักงานศาลปกครองในภูมิภาค
แล้วแต่กรณี นำเงินค่าธรรมเนียมและเงินค่าปรับฝากเข้าบัญชีประเภทเผื่อเรียกหรือออมทรัพย์ตามข้อ
๑๑ วรรคหนึ่ง (๑) และเงินกลางฝากเข้าบัญชีประเภทเผื่อเรียกหรือออมทรัพย์ตามข้อ
๑๑ วรรคหนึ่ง (๒) ในวันที่ได้รับเงินนั้น หรืออย่างช้าภายในวันทำการถัดไป
ในกรณีที่มีการจ่ายเงินตามข้อ
๑๘ ให้นำเงินคงเหลือฝากเข้าบัญชีตามหลักเกณฑ์ที่กำหนดในวรรคหนึ่ง

หมวด
๒
การจ่ายคืนเงิน
 

ข้อ ๑๓
ในกรณีที่ต้องดำเนินการจ่ายคืนเงินค่าธรรมเนียมหรือเงินค่าปรับ
ให้ศาลบันทึกไว้ในสำนวนคดีว่าจ่ายคืนให้แก่ผู้ใด
เป็นจำนวนเท่าใด แล้วออกใบสั่งคืนเงินดังกล่าว โดยให้ตุลาการศาลปกครองหนึ่งคนลงลายมือชื่อไว้ในใบสั่งคืนจำนวนสามฉบับ
แล้วให้ผู้รับเงินลงลายมือชื่อรับเงินทั้งสามฉบับเพื่อรวมไว้ในสำนวนคดีหนึ่งฉบับ
เก็บไว้เป็นหลักฐานในการลงบัญชีหนึ่งฉบับ
และเก็บไว้เป็นหลักฐานการจ่ายคืนเงินอีกหนึ่งฉบับ
ใบสั่งคืนเงินค่าธรรมเนียมและเงินค่าปรับ
ให้เป็นไปตามแบบที่เลขาธิการกำหนด

ข้อ ๑๔
ในกรณีที่ต้องดำเนินการจ่ายคืนเงินกลาง
ให้เจ้าหน้าที่การเงินจัดทำหลักฐานการจ่ายคืนเงินกลางจำนวนสามฉบับ
แล้วให้ผู้รับเงินลงลายมือชื่อรับเงินทั้งสามฉบับ เพื่อรวมไว้ในสำนวนคดีหนึ่งฉบับ
เก็บไว้เป็นหลักฐานในการลงบัญชีหนึ่งฉบับ และเก็บไว้เป็นหลักฐานการจ่ายคืนเงินอีกหนึ่งฉบับ
หลักฐานการจ่ายเงินกลาง
ให้เป็นไปตามแบบที่เลขาธิการกำหนด

ข้อ ๑๕ การจ่ายคืนเงินค่าธรรมเนียมหรือเงินค่าปรับตามข้อ
๑๓ ให้สั่งจ่ายจากบัญชีเงินฝากธนาคารประเภทกระแสรายวันตามข้อ
๑๑ วรรคหนึ่ง (๑) โดยให้บุคคลดังต่อไปนี้ลงนามในเช็คร่วมกัน
(๑) การลงนามในเช็คในส่วนกลาง ให้ผู้อำนวยการสำนักงานศาลปกครองสูงสุด
ผู้อำนวยการสำนักงานศาลปกครองกลาง
หรือผู้ที่ได้รับมอบหมาย แล้วแต่กรณี
ลงนามในเช็คร่วมกับผู้อำนวยการสำนักบริหารการเงินและต้นทุนหรือผู้ที่ได้รับมอบหมายตามหลักเกณฑ์ที่สำนักงานศาลปกครองกำหนด
(๒) การลงนามในเช็คในส่วนภูมิภาค
ให้ผู้อำนวยการสำนักงานศาลปกครองในภูมิภาค หรือผู้ที่ได้รับมอบหมายลงนามในเช็คร่วมกับผู้อำนวยการกลุ่มที่รับผิดชอบเกี่ยวกับการเงินหรือเจ้าหน้าที่ผู้ที่ได้รับมอบหมายจากผู้อำนวยการสำนักงานศาลปกครองในภูมิภาค
ในกรณีที่ผู้มีสิทธิรับเงินประสงค์ให้นำเช็คตามวรรคหนึ่งเข้าบัญชีเงินฝากธนาคารของผู้มีสิทธิรับเงิน และยินยอมให้หักเงินค่าธรรมเนียมหรือค่าใช้จ่ายอย่างอื่นที่ธนาคารเรียกเก็บจากเงินที่ได้รับสำนักบริหารการเงินและต้นทุนหรือสำนักงานศาลปกครองในภูมิภาค
แล้วแต่กรณี จะดำเนินการให้ตามความประสงค์ก็ได้

ข้อ ๑๖
การจ่ายคืนเงินกลางตามข้อ ๑๔
ให้สั่งจ่ายจากบัญชีเงินฝากธนาคารประเภทกระแสรายวันตามข้อ ๑๑ วรรคหนึ่ง (๒)
โดยให้บุคคลดังต่อไปนี้ลงนามในเช็คร่วมกัน
(๑)
การลงนามในเช็คในส่วนกลาง ให้ผู้อำนวยการสำนักบังคับคดีปกครองหรือผู้ที่ได้รับมอบหมายลงนามในเช็คร่วมกับผู้อำนวยการสำนักบริหารการเงินและต้นทุนหรือผู้ที่ได้รับมอบหมายตามหลักเกณฑ์ที่สำนักงานศาลปกครองกำหนด
(๒)
การลงนามในเช็คในส่วนภูมิภาค ให้ผู้อำนวยการสำนักงานศาลปกครองในภูมิภาค หรือผู้ที่ได้รับมอบหมายลงนามในเช็คร่วมกับผู้อำนวยการกลุ่มที่รับผิดชอบเกี่ยวกับการเงินหรือเจ้าหน้าที่ผู้ที่ได้รับมอบหมายจากผู้อำนวยการสำนักงานศาลปกครองในภูมิภาค
ให้นำความในข้อ
๑๕ วรรคสอง มาใช้บังคับกับการจ่ายเงินกลางโดยอนุโลม

ข้อ ๑๗
การเขียนเช็คสั่งจ่ายตามข้อ ๑๕
และข้อ ๑๖ ให้ปฏิบัติดังนี้
(๑)
ให้ออกเช็คสั่งจ่ายในนามของผู้มีสิทธิรับเงินหรือตามที่ศาลมีคำสั่ง โดยขีดฆ่าคำว่า
หรือตามคำสั่ง หรือ หรือผู้ถือ ออก และขีดคร่อมด้วย
(๒)
การเขียนหรือพิมพ์จำนวนเงินในเช็คที่เป็นตัวอักษร ให้เขียนหรือพิมพ์ให้ชิดคำว่า บาท และขีดเส้นหน้าจำนวน
อย่าให้มีช่องว่างที่จะเขียนหรือพิมพ์จำนวนเงินเพิ่มเติมได้ และให้ขีดเส้นตรงหลังชื่อสกุล
ชื่อบริษัท หรือห้างหุ้นส่วน จนชิดคำว่า หรือตามคำสั่ง หรือ หรือผู้ถือ
แล้วแต่กรณี โดยมิให้มีการเขียนหรือพิมพ์ชื่อบุคคลอื่นเพิ่มเติมได้อีก
ในกรณีที่มีการระบุรายการในเช็คผิดพลาด
ให้ยกเลิกเช็คโดยประทับคำว่า ยกเลิก ด้วยตรายางสีแดงไว้ที่ด้านหน้าเช็คนั้น
และให้คงเช็คที่ยกเลิกนั้นไว้กับต้นขั้วเพื่อการตรวจสอบ

ข้อ ๑๘
การจ่ายเงินค่าธรรมเนียม เงินค่าปรับ
หรือเงินกลางที่ไม่เกิน ๕,๐๐๐
บาท จะจ่ายด้วยเงินสดก็ได้ การจ่ายเงินตามวรรคหนึ่ง ให้จ่ายจากเงินสดที่ได้รับในวันนั้น

หมวด
๓
เงินค้างจ่าย
 

ข้อ ๑๙
ถ้าผู้มีสิทธิไม่มาขอรับเงินที่ค้างจ่ายอยู่ในศาลหรือที่เจ้าพนักงานบังคับคดีภายในระยะเวลาห้าปี
ตามข้อ ๑๗๗
แห่งระเบียบของที่ประชุมใหญ่ตุลาการในศาลปกครองสูงสุดว่าด้วยวิธีพิจารณาคดีปกครอง
พ.ศ. ๒๕๔๓ ให้นำส่งเป็นรายได้แผ่นดิน

ข้อ ๒๐
เมื่อได้มีการออกเช็คสั่งจ่ายเงินค่าธรรมเนียม
เงินค่าปรับ และเงินกลางแล้ว ให้เจ้าหน้าที่การเงินดำเนินการดังต่อไปนี้
(๑)
ถ้าผู้มีสิทธิรับเงินไม่มาขอรับเช็คจนเกินระยะเวลาห้าปี ตามข้อ ๑๗๗
แห่งระเบียบของที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครอง
พ.ศ. ๒๕๔๓ ให้ยกเลิกเช็ค และนำเงินนั้นส่งเป็นรายได้แผ่นดิน
(๒)
ถ้าผู้มีสิทธิรับเงินได้มาขอรับเช็คนั้นเกินระยะเวลาหกเดือน นับแต่วันออกเช็ค
แต่ยังไม่เกินระยะเวลาห้าปี ให้ยกเลิกเช็คนั้นแล้วออกเช็คให้ใหม่

ข้อ ๒๑
เมื่อผู้มีสิทธิรับเงินได้รับเช็คเงินค่าธรรมเนียม
เงินค่าปรับ และเงินกลางไปแล้ว แต่ธนาคารยังไม่มีการจ่ายเงินตามเช็คนั้น
ให้เจ้าหน้าที่การเงินดำเนินการดังต่อไปนี้
(๑) เช็คเงินค่าธรรมเนียมและเงินค่าปรับ
หากเช็คนั้นเกินระยะเวลาหนึ่งปี นับแต่วันออกเช็ค ตามมาตรา
๑๐๐๒ แห่งประมวลกฎหมายแพ่งและพาณิชย์ ให้นำเงินจำนวนดังกล่าวส่งเป็นรายได้แผ่นดิน
(๒)
เช็คเงินกลาง หากเช็คนั้นเกินระยะเวลาหนึ่งปี นับแต่วันออกเช็ค ตามมาตรา ๑๐๐๒ แห่งประมวลกฎหมายแพ่งและพาณิชย์
และเกินระยะเวลาห้าปี ตามข้อ ๑๗๗ แห่งระเบียบของที่ประชุมใหญ่ตุลาการในศาลปกครองสูงสุด
ว่าด้วยวิธีพิจารณาคดีปกครอง พ.ศ. ๒๕๔๓ ให้นำเงินจำนวนดังกล่าวส่งเป็นรายได้แผ่นดิน
(๓)
เช็คเงินค่าธรรมเนียม เงินค่าปรับ และเงินกลาง
หากเช็คนั้นเกินระยะเวลาหกเดือนนับแต่วันออกเช็ค และเกินระยะเวลาห้าปี ตามข้อ ๑๗๗
แห่งระเบียบของที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครอง
พ.ศ. ๒๕๔๓ ถ้าธนาคารปฏิเสธการจ่ายเงินตามประมวลกฎหมายแพ่งและพาณิชย์ มาตรา ๙๙๑
และผู้มีสิทธิรับเงินได้นำเช็คนั้นมาขอให้เปลี่ยนเช็คให้ใหม่ภายในระยะเวลาหนึ่งปี
นับแต่วันออกเช็ค ให้เจ้าหน้าที่การเงินดำเนินการออกเช็คให้ใหม่
(๔)
เช็คเงินค่าธรรมเนียม เงินค่าปรับ และเงินกลาง หากเช็คนั้นไม่ได้นำไปเรียกเก็บเงินจนเกินระยะเวลาหนึ่งปี
นับแต่วันออกเช็ค แต่ไม่เกินระยะเวลาห้าปี ตามข้อ ๑๗๗
แห่งระเบียบของที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครอง
พ.ศ. ๒๕๔๓ ถ้าผู้มีสิทธิรับเงินได้นำเช็คนั้นมาขอให้เปลี่ยนเช็คใหม่ ให้ดำเนินการยกเลิกเช็คนั้น
แล้วออกเช็คให้ใหม่

ข้อ ๒๒
ภายใต้บังคับข้อ ๒๐ และข้อ ๒๑
เมื่อผู้มีสิทธิรับเงินได้รับเช็คเงินค่าธรรมเนียม เงินค่าปรับ และเงินกลางไปแล้ว
และผู้มีสิทธิรับเงินได้ทำเช็คนั้นชำรุดหรือสูญหายไป หรือในกรณีธนาคารปฏิเสธการจ่ายเงิน
ให้เจ้าหน้าที่การเงินดำเนินการดังต่อไปนี้
(๑)
เช็คชำรุดและธนาคารได้ปฏิเสธการจ่ายเงิน
ให้ผู้มีสิทธิรับเงินนำเช็คนั้นพร้อมหลักฐานที่ธนาคารปฏิเสธการจ่ายเงินมาแสดง
และให้เจ้าหน้าที่การเงินดำเนินการยกเลิกเช็คนั้นแล้วออกเช็คให้ใหม่
(๒)
เช็คสูญหาย เมื่อผู้มีสิทธิรับเงินแสดงหลักฐานบันทึกประจำวันของเจ้าหน้าที่ตำรวจว่าเช็คสูญหาย ให้เจ้าหน้าที่การเงินดำเนินการแจ้งธนาคารระงับการจ่ายเงินตามเช็คนั้นโดยเร็ว
เมื่อธนาคารแจ้งว่าได้ระงับการจ่ายเงินตามเช็คนั้นแล้ว
ให้เจ้าหน้าที่การเงินดำเนินการยกเลิกเช็คนั้น แล้วออกเช็คให้ใหม่
(๓)
เช็คที่ธนาคารปฏิเสธการจ่ายเงินเพราะเหตุอื่น
ให้ผู้มีสิทธิรับเงินนำเช็คนั้นพร้อมหลักฐานที่ธนาคารปฏิเสธการจ่ายเงินมาแสดง
และให้เจ้าหน้าที่การเงินดำเนินการแก้ไขตามที่จำเป็นหรือออกเช็คให้ใหม่
แล้วแต่กรณี

หมวด
๔
การส่งเงินเป็นรายได้แผ่นดิน
 

ข้อ ๒๓ เมื่อสิ้นปีงบประมาณหนึ่ง
ๆ ให้สำนักบริหารการเงินและต้นทุน สำนักงานศาลปกครองสูงสุด
สำนักงานศาลปกครองกลาง สำนักงานศาลปกครองในภูมิภาค และสำนักบังคับคดีปกครอง สำรวจเงินค่าธรรมเนียม เงินค่าปรับ
และเงินกลาง ค้างจ่าย ถ้าปรากฏว่ามีเงินค้างจ่าย ตามข้อ ๑๗๗ แห่งระเบียบของที่ประชุมใหญ่ตุลาการในศาลปกครองสูงสุด
ว่าด้วยวิธีพิจารณาคดีปกครอง พ.ศ. ๒๕๔๓ หรือเช็คค้างจ่าย
ให้ดำเนินการตรวจสอบเงินค่าธรรมเนียม เงินค่าปรับ และเงินกลาง ค้างจ่ายนั้นกับสำนวนความ
เมื่อถูกต้องตรงกัน ให้จัดทำรายงานเจ้าหน้าที่เสนอศาลเพื่อสั่งให้นำส่งเป็นรายได้แผ่นดิน
ดอกเบี้ยที่เกิดจากการนำเงินค่าธรรมเนียม
เงินค่าปรับ และเงินกลางฝากธนาคารตามข้อ ๑๒ ให้สำนักบริหารการเงินและต้นทุน
สำนักงานศาลปกครองสูงสุด สำนักงานศาลปกครองกลาง สำนักงานศาลปกครองในภูมิภาค
และสำนักบังคับคดีปกครอง ถอนจากบัญชีธนาคารเมื่อสิ้นปีงบประมาณ แล้วนำส่งเป็นรายได้แผ่นดินภายในเดือนตุลาคมของทุกปี

ข้อ ๒๔
ให้สำนักบริหารการเงินและต้นทุนและสำนักงานศาลปกครองในภูมิภาคกันเงินค่าธรรมเนียมและเงินค่าปรับไว้ในบัญชีธนาคารเพื่อการถอนคืนจนกว่าคดีจะถึงที่สุด
และเมื่อสิ้นปีงบประมาณให้สำนักบริหารการเงินและต้นทุนหรือสำนักงานศาลปกครองในภูมิภาค
แล้วแต่กรณี ถอนเงินค่าธรรมเนียมและเงินค่าปรับเฉพาะคดีที่ถึงที่สุดแล้วและศาลมิได้สั่งคืน
พร้อมทั้งดอกเบี้ยจากบัญชีธนาคารเพื่อนำส่งเป็นรายได้แผ่นดินภายในเดือนตุลาคมของทุกปี


ประกาศ
ณ วันที่ ๒๙ พฤษภาคม พ.ศ. ๒๕๖๒
ปิยะ
ปะตังทา
ประธานศาลปกครองสูงสุด
ประธานกรรมการบริหารศาลปกครอง






ชญานิศ/จัดทำ
๘
ตุลาคม ๒๕๖๓

ปริญสินีย์/ตรวจ
๑๑
พฤศจิกายน ๒๕๖๓


[๑]
ราชกิจจานุเบกษา
เล่ม ๑๓๖/ตอนที่ ๗๖ ก/หน้า ๒๙/๑๔ มิถุนายน ๒๕๖๒